รัฐบาล แนะนำประชาชนดูแลสุขภาพ โดยเฉพาะเด็ก ผู้สูงอายุ ผู้มีโรคเรื้อรังอย่างใกล้ชิด ป้องกันการเจ็บป่วยช่วงอากาศเปลี่ยนแปลง
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่กรมอุตุนิยมวิทยา ได้รายงานสภาพอากาศโดยทั่วไป พบว่าหลายพื้นที่ของประเทศไทยเริ่มอยู่ในช่วงสภาพอากาศเปลี่ยนแปลง โดยเฉพาะภาคเหนือและตะวันออกเฉียงเหนือ ซึ่งอุณหภูมิลดลงและมีอากาศหนาว ขณะเดียวกันยังมีฝนตกเป็นบริเวณกว้างจากอิทธิพลของพายุเซินกา จากสภาพอากาศที่อยู่ในช่วงเปลี่ยนแปลงจากฤดูฝนเตรียมเข้าสู่ฤดูหนาวนี้ อาจทำให้มีโอกาสป่วยได้ง่ายขึ้น โดยเฉพาะโรคทางเดินหายใจ เช่น โรคไข้หวัดใหญ่ โรคปอดบวม โรคที่เกิดจากสิ่งปนเปื้อนอยู่ในอากาศ ขอให้ประชาชนระมัดระวังและดูแลสุขภาพของตนเอง บุคคลในครอบครัว โดยเฉพาะเด็กเล็ก ผู้สูงอายุ ผู้มีโรคเรื้อรัง ซึ่งมีภูมิคุ้มกันต่ำ มีความเสี่ยงเจ็บป่วยได้ง่ายกว่ากลุ่มอื่น พร้อมย้ำการดูแลสุขภาพในช่วงปลายฝนต้นหนาว เน้นการรักษาความอบอุ่นของร่างกาย สวมเสื้อผ้า เครื่องนุ่งห่มกันหนาวและอยู่ในที่อาศัยที่เหมาะสม ออกกำลังกายสม่ำเสมอ พักผ่อนให้เพียงพอ รักษาสุขอนามัย หมั่นล้างมือ สวมหน้ากากอนามัยเมื่อต้องอยู่ในสถานที่มีคนจำนวนมากและแออัดนอกจากนี้ อากาศที่เย็นลงจะส่งผลทำให้สภาพผิวแห้ง ขอให้เพิ่มความระมัดระวังสำหรับผู้สูงอายุกลุ่มที่มีปัญหาโรคผิวหนังและโรคเบาหวาน ต้องระวังไม่ให้ผิวแตกแห้งจนเกิดเป็นแผล อาจเกิดการอักเสบและภาวะแทรกซ้อนตามมาได้